Għadni kif irritornajt mill-lezzjoni tas-Soċjoloġija ġewwa l'Università ta' Malta u llum missejna mal-argumenti ta' Marx dwar Dialectical Materialism. Ma rridx intawwal, għax illum il-ħin limitat. Qam l-argument dwar il probabiltà kbira li studenti li jaslu sa livell Universitarju ta' studju, ġejjin minn familji ta' klassi medja jew klassi għolja. Inħoss li din hija biss impressjoni li nitrawmu fiha u ngħixu biha – aktar milli realtà. "Sfortunatament hija realtà" qalli l-għalliem. Nemmen li kull persuna, hu x'inhu l-kuntest familjari, finanzjarju u soċjali tagħha, għandha jkollha l-opportunitajiet kollha miftuħa. L-ebda stigma ta' klassi, l-ebda mentalità trapassata minn ġenerazzjonijiet, l-ebda struttura reliġjuża jew politika u wisq anqas l-ebda kuntest finanzjarju. Kull bniedem għandu dritt sħiħ li joħlom, li jaspira u anki jekk is-soċjetà, speċjalment dik tal-Punent taf tkun ostili għall-ħolm individwali f'ġieh id-demokraziji, dan id-dritt jibqa intatt. L-ebda "baruni", l-ebda kapitalista mill-klassi għolja ma jista jċaħħad lil tifel ta' 8 snin fi skola tal-gvern – b'żarbun miekul mit-trabijiet, li jiskarta xi lezzjoni biex jilgħab il-ballun fix-xita ma' sħabu u li jilgħab b'ballun magħmul mill-karti – milli joħlom, kull ħin u kull mument.